CELEX: 52015PC0075
Language: sk
Date: 2015-02-26
Title: Návrh ROZHODNUTIE RADY, ktorým sa zrušuje rozhodnutie 2011/492/EÚ o ukončení konzultácií s Guinejsko-bissauskou republikou podľa článku 96 dohody o partnerstve AKT – EÚ

|
			
		
		
		52015PC0075
		
			Návrh ROZHODNUTIE RADY, ktorým sa zrušuje rozhodnutie 2011/492/EÚ o ukončení konzultácií s Guinejsko-bissauskou republikou podľa článku 96 dohody o partnerstve AKT – EÚ /* COM/2015/075 final - 2015/0039 (NLE) */
			
				
		
		
			
			   	DÔVODOVÁ SPRÁVA
Európska únia 31. januára 2011 rozhodla o
začatí konzultácií s Guinejsko-bissauskou republikou podľa
článku 96 revidovanej dohody z Cotonou[1].
Toto rozhodnutie bolo prijaté v nadväznosti na udalosti, ku ktorým došlo
1. apríla 2010. V ten deň ozbrojená skupina povstalcov pod vedením
zástupcu náčelníka generálneho štábu ozbrojených síl, generála Antonia
Indjaiho zatkla náčelníka generálneho štábu ozbrojených síl Josého Zamoru
Indutu a predsedu vlády Guiney-Bissau, Carlosa Gomesa Juniora.
Táto vzbura a neskoršie vymenovanie jej
hlavných podnecovateľov na vysoké vojenské miesta boli považované za
zjavné a závažné porušenie základných prvkov uvedených v článku 9 Dohody z
Cotonou (osobitne dodržiavanie demokratických zásad) a prípad osobitnej naliehavosti
v súlade s jej článkom 96 ods. 2 písm. b). V dôsledku toho bol
orgánom Guiney-Bissau 2. februára 2011 zaslaný list, ktorým boli vyzvané, aby
sa zapojili do konzultácií.
Na prvej konzultácii, ktorá sa
uskutočnila v Bruseli 29. marca 2011, sa Guinea-Bissau zaviazala:
·                        
uskutočniť a uzavrieť plne nezávislé
vyšetrovania a súdne konania v súvislosti s vraždami, ku ktorým došlo v
marci a v júni 2009, a to za primeraných materiálnych a bezpečnostných
podmienok,
·                        
účinným spôsobom vykonať stratégiu
reforiem sektora bezpečnosti schválenej parlamentom krajiny a na základe
legislatívneho balíka pripraveného s podporou misie spoločnej
bezpečnostnej a obrannej politiky (SBOP) Európskej únie,
·                        
obnoviť vojenskú hierarchiu s cieľom
zabezpečiť, aby sa na vysoké veliteľské miesta vymenovali osoby,
ktoré sa nepodieľali na neústavnej a nezákonnej činnosti ani na
násilných činoch, v súlade so závermi a odporúčaniami plánu
Hospodárskeho spoločenstva západoafrických štátov (Ecowas) na reformu
sektora bezpečnosti,
·                        
schváliť a umožniť misiu odborníkov na
podporu reformy sektora bezpečnosti a zaistiť bezpečnosť
politických subjektov, realizovaných s podporou Ecowas, Spoločenstva
portugalsky hovoriacich krajín (CPLP) a/alebo ďalších partnerov,
·                        
pripraviť, prijať a účinne
vykonávať národné operačné plány na reformu bezpečnostného
sektora a boj proti obchodu s drogami,
·                        
zlepšiť správne a finančné riadenie
civilných a vojenských zamestnancov a opatrenia určené na boj proti praniu
špinavých peňazí.
Európska únia prostredníctvom rozhodnutia Rady
2011/492/EÚ z 18. júla 2011 rozhodla o prijatí primeraných opatrení na
zabezpečenie účinného plnenia týchto záväzkov vrátane harmonogramu
vzájomných záväzkov na postupné obnovenie spolupráce s EÚ.
Po prvom kole prezidentských volieb, ktoré sa
konali po smrti prezidenta Malama Bacaiho Sanhé v januári 2012, príslušníci
ozbrojených síl uskutočnili 12. apríla 2012 štátny prevrat, počas
ktorého boli úradujúci prezident a predseda vlády zatknutí.
Vzhľadom na to, že sa nedosiahol pokrok v
plnení záväzkov stanovených v rozhodnutí Rady 2011/492/EÚ, príslušné opatrenia
boli predĺžené do 19. júla 2013 rozhodnutím Rady 2012/387/EÚ zo 16. júla
2012 a následne do 19. júla 2014 rozhodnutím Rady 2013/385/EÚ z 15. júla 2013.
Parlamentné a prezidentské voľby, ktoré
sa konali 13. apríla, resp. 18. mája 2014, boli na základe posúdenia všetkými
medzinárodnými pozorovateľmi vrátane volebnej pozorovateľskej misie
EÚ vyhlásené za slobodné a dôveryhodné. Rozhodnutím Rady 2014/467/EÚ zo 14.
júla sa potom predĺžila platnosť rozhodnutia 2011/492/EÚ, ale
pozastavilo sa uplatňovanie v ňom uvedených primeraných opatrení s
cieľom umožniť EÚ nadviazať spoluprácu s demokraticky zvolenými
orgánmi a priamo ich podporovať v ich úsilí o konsolidáciu demokratických
inštitúcií, zmierenie v spoločnosti, ako aj podporiť
sociálno-ekonomický rozvoj v Guinei-Bissau.
Od 13. do 15. januára 2015 sa v rámci
polročného preskúmania primeraných opatrení podľa článku 96
stanoveného v rozhodnutí Rady 2011/492/EÚ uskutočnila spoločná
monitorovacia misia Európskej služby pre vonkajšiu činnosť a útvarov
Komisie, ktorej cieľom bolo posúdiť, do akej miery sa základné prvky
(demokratické zásady, právny štát, ľudské práva, dobrá správa vecí
verejných) stanovené v článku 9 dohody z Cotonou dodržiavajú, a
zistiť, aký pokrok pri plnení svojich záväzkov dosiahla Guinea-Bissau s
ohľadom na zrušenie opatrení uložených podľa článku 96.
Na základe zistení spoločných
monitorovacích misií a odporúčaní vedúcich misií EÚ v Guinei-Bissau s
pobytom na jej území aj mimo neho, a vzhľadom na uskutočnenie
dôveryhodných volieb, obnovenie ústavného poriadku, vytvorenie inkluzívnej
vlády odhodlanej uskutočniť reformy potrebné na rozvoj a stabilitu
krajiny, ako aj podporu pokroku dosiahnutého pri plnení záväzkov podľa
článku 96, z politického hľadiska sa javí vhodné
zrušiť primerané opatrenia stanovené v článku 96 rozhodnutia
Rady 2011/492/EÚ.
Úplným obnovením spolupráce EÚ s
Guineou-Bissau sa vyšle silné politické posolstvo na podporu novozvolených
orgánov, čo EÚ umožní plne sa zapojiť do podpory programu reforiem a
plánu rozvoja a prispieť k vynakladanému úsiliu medzinárodného
spoločenstva o návrat k ústavnému poriadku a znížiť riziko
ďalšieho oslabovania demokratických inštitúcií Guiney-Bissau.
Záver
Vzhľadom na uvedené skutočnosti sa
od Rady požaduje, aby prijala priložený návrh rozhodnutia Rady, ktorým sa
zrušuje rozhodnutie 2011/492/EÚ o ukončení konzultácií s
Guinejsko-bissauskou republikou podľa článku 96 dohody z
Cotonou.
2015/0039 (NLE)
Návrh
ROZHODNUTIE RADY,
ktorým sa zrušuje rozhodnutie 2011/492/EÚ o
ukončení konzultácií s Guinejsko-bissauskou republikou podľa
článku 96 dohody o partnerstve AKT – EÚ
RADA EURÓPSKEJ ÚNIE,
so zreteľom na Zmluvu o fungovaní
Európskej únie,
so zreteľom na Dohodu o partnerstve medzi
členmi skupiny afrických, karibských a tichomorských štátov („AKT“) na
jednej strane a Európskym spoločenstvom a jeho členskými štátmi na
strane druhej, podpísanou v Cotonou 23. júna 2000[2] (ďalej len „dohoda
o partnerstve AKT – EÚ“), v znení zmien[3], a najmä na jej
článok 96,
so zreteľom na internú dohodu medzi
zástupcami vlád členských štátov, ktorí sa stretli na zasadnutí Rady, o
opatreniach, ktoré sa majú prijať, a postupoch, ktoré sa majú
dodržiavať pri vykonávaní dohody o partnerstve AKT – EÚ[4], a najmä na jej
článok 3,
so zreteľom na návrh Európskej komisie,
keďže:
(1)       Rozhodnutím Rady 2011/492/EÚ[5] sa ukončili
konzultácie s Guinejsko-bissauskou republikou podľa článku 96 Dohody
o partnerstve AKT – EÚ a prijali sa primerané opatrenia uvedené v prílohe k
predmetnému rozhodnutiu.
(2)       Uvedené opatrenia boli
predĺžené do 19. júla 2013 na základe rozhodnutia Rady 2012/387/EÚ[6] a následne do 19. júla
2014 na základe rozhodnutia Rady 2013/385/EÚ[7].
Rozhodnutím Rady 2014/467/EÚ[8]
sa predĺžila platnosť rozhodnutia Rady 2011/492/EÚ o jeden rok, do
19. júla 2015, ale pozastavilo sa uplatňovanie jeho primeraných opatrení.
(3)       V Guinei-Bissau sa 13.
apríla, resp. 18. mája 2014 konali pokojné, slobodné a dôveryhodné parlamentné
a prezidentské voľby a v krajine bol obnovený ústavný poriadok.
(4)       Bola vytvorená inkluzívna
vláda odhodlaná uskutočniť reformy potrebné na rozvoj a stabilitu
krajiny a bol dosiahnutý povzbudzujúci pokrok v plnení záväzkov stanovených v
článku 96 rozhodnutia Rady 2011/492/EÚ.
(5)       V Guinei-Bissau pretrváva
nestabilita a demokraticky zvolené orgány potrebujú podporu partnerov na
medzinárodnej úrovni, aby sa usilovali o realizáciu programu reforiem a plánu
rozvoja krajiny.
(6)       S cieľom podporiť
vynakladané úsilie vnútroštátnych orgánov o stabilizáciu a posilnenie
demokratických inštitúcií, ako aj podporiť sociálno-hospodársky rozvoj
Guiney-Bissau spolu s ostatnými partnermi na medzinárodnej úrovni, rozhodnutie
Rady 2011/492/EÚ by sa malo zrušiť,
PRIJALA TOTO ROZHODNUTIE: 
Článok 1
Rozhodnutie Rady 2011/492/EÚ sa zrušuje.
Článok 2
List v prílohe k tomuto rozhodnutiu sa zašle
orgánom Guiney-Bissau.
Článok 3
Toto rozhodnutie nadobúda účinnosť
dňom jeho prijatia.
V Bruseli
                                                                       Za
Radu
                                                                       predseda
[1]               Ú. v. EÚ L 287, 4.11.2010, s. 3.
[2]               Ú. v. ES L 317, 15.12.2000, s. 3.
[3]               Ú. v. EÚ L 287, 4.11.2010, s. 3.
[4]               Ú. v. ES L 317, 15.12.2000, s. 376, zmenená v
Ú. v. EÚ L 247, 9.9.2006, s. 48.
[5]               Rozhodnutie Rady 2011/492/EÚ z 18. júla 2011 o
ukončení konzultácií s Guinejsko-bissauskou republikou podľa
článku 96 Dohody o partnerstve AKT – EÚ (Ú. v. EÚ L 203, 6.8.2011, s. 2).
[6]               Rozhodnutie Rady 2012/358/EÚ zo 16. júla 2012, ktorým sa
predlžuje obdobie uplatňovania primeraných opatrení stanovených v
rozhodnutí 2011/492/EÚ (Ú. v. EÚ L 187, 17.7.2012, s. 1 – 2).
[7]               Rozhodnutie Rady 2013/358/EÚ z 15. júla 2013, ktorým sa
predlžuje obdobie uplatňovania primeraných opatrení stanovených v
rozhodnutí 2011/492/EÚ (Ú. v. EÚ L 194, 17.7.2013, s. 6).
[8]               Rozhodnutie Rady 2014/467/EÚ zo 14. júla 2014 , ktorým
sa predlžuje platnosť rozhodnutia 2011/492/EÚ a pozastavuje
uplatňovanie jeho primeraných opatrení (Ú. v. EÚ L 212, 18.7.2014,
s. 12 – 14).
PRÍLOHA

J.E. prezident Guinejsko-bissauskej republiky,
J.E. predseda vlády Guinejsko-bissauskej
republiky,
Vážení páni,
Európska únia (EÚ) je veľmi povzbudená úspechmi, ktoré
Guinea-Bissau dosiahla v uplynulom roku. Krajina nabrala nový smer,
keď po konaní pokojných a dôveryhodných všeobecných volieb
v apríli a máji 2014 vytvorila demokraticky zvolené orgány, a to
vrátane inkluzívnej vlády, o ktorej sme presvedčení, že je odhodlaná
obnoviť krajinu, posilniť jej demokratické inštitúcie
a vydať sa na cestu k sociálno-politickej stabilite
a hospodárskemu rozvoju.
Vzhľadom na obnovenie ústavného poriadku a pokrok dosiahnutý
pri plnení záväzkov Guiney-Bissau podľa článku 96 dohody
z Cotonou, ako aj na váš záväzok pokračovať v ich
vykonávaní realizáciou potrebných reforiem a prijatím primeraných
opatrení, je nám potešením oznámiť vám, že opatrenia, ktoré od roku 2011
obmedzovali rozsah rozvojovej spolupráce EÚ s Guinejsko-bissauskou
republikou, boli zrušené. Preto v plnej miere obnovujeme našu spoluprácu
s vašou krajinou.
Keďže Guinea-Bissau ešte čelí mnohým politickým
a sociálno-hospodárskym výzvam, radi by sme vás chceli povzbudiť
k zachovaniu jednoty a pokračovaniu vo vašom úsilí
o posilnenie demokratických inštitúcií, skutočnú reformu
bezpečnostného sektora, posilnenie právneho štátu, boj proti korupcii,
beztrestnosti a nezákonnému obchodovaniu s drogami,
a o podporu udržateľného rozvoja. EÚ stojí pri vás
a podporuje všetko úsilie vynakladané týmto smerom.
Zrušenie primeraných opatrení podľa článku 96 dohody
z Cotonou nám skutočne umožňuje pomôcť vám pri organizácii
stretnutia za okrúhlym stolom o Guinei-Bissau, ktoré sa uskutoční
25. marca 2015 v Bruseli, a plnou mierou prispieť
k jeho úspechu.
Okrem toho budeme s vašou vládou pokračovať
v konzultačnej a prípravnej fáze 11. Európskeho rozvojového
fondu s cieľom čo najskôr podpísať národný indikatívny
program, ktorý vám pomôže pri uskutočňovaní vášho ambiciózneho
programu reforiem.
Napokon sa tešíme nielen na opätovnú plnohodnotnú spoluprácu
s Guineou-Bissau v oblasti rozvojovej politiky, ale aj na
zintenzívnenie nášho politického dialógu v zmysle článku 8 dohody
z Cotonou.
S úctou
   Za Radu || Za Komisiu 
 F. MOGHERINI vysoká predstaviteľka || N. MIMICA komisár